L'Ajuntament de Bétera posa en marxa la campanya de Sant Valentí “Tot el que vulgues regalar, en el comerç local ho pots trobar”
07 de febrer de 2023

Amb motiu del 14 de febrer, l'Ajuntament de Bétera, a través de la regidoria de Comerç, i al costat de l'Associació de Comerciants han presentat hui la campanya de Sant Valentí. Amb el lema “Tot el que vulgues regalar, en el comerç local ho pots trobar” l'Alcaldessa de Bétera, Elia Verdevío, el regidor de Comerç, Joaquín Gómez i el President i membres de la directiva de l'ACB han anunciat aquest mateix matí el cartell informatiu que il·lustra aquesta iniciativa.

“Un any més i amb motiu de la festivitat de Sant Valentí continuem fent costat al nostre comerç amb campanyes sectorials com aquesta amb la qual pretenem ajudar i contribuir a reactivar l'economia local del nostre municipi” ha destacat Elia Verdevío.

Unes paraules a les quals s'ha sumat Joaquín Gómez posant en valor el treball conjunt amb l'ACB “és fonamental treballar en la mateixa direcció i conjuntament perquè les campanyes arriben a la nostra ciutadania”.

Bétera disposa d'un gran teixit comercial amb una gran oferta de productes i serveis per a regalar el Dia dels Enamorats. En l'actualitat són molts els comerços que ja han decorat els seus aparadors per a animar als veïns i veïnes a realitzar les seues compres en el comerç de tota la vida.

El cartell recull la idea central de la campanya que es basa en la gran varietat d'opcions que ofereix el comerç de Bétera per a dies assenyalats com el de Sant Valentí i que permet, sense eixir de Bétera, poder comprar qualsevol regal per als nostres sers estimats. Un cartell que ha sigut elaborat pels alumnes i les alumnes del Taller d'Ocupació Bétera V de disseny de productes gràfics els qui fan treballs pràctics com aquest.

En definitiva, comerç de proximitat amb cor per a aquest Sant Valentí a Bétera.